Eagrán sealadach
BREITHIÚNAS NA CÚIRTE (an Dara Dlísheomra)
5 Márta 2026
(*)
(Tarchur chun réamhrialú – Soláthar poiblí – Treoir 2014/24/AE – Conradh le haghaidh seirbhísí sóisialta gan chóiríocht – Conradh a bhfuil a luach faoi bhun na tairsí chun an Treoir sin a chur i bhfeidhm – Airteagal 67 – Critéir dhámhachtana shóisialta – An tairiscint is buntáistí go heacnamaíoch – Méadú ar thuarastail na foirne a dhéanann an conradh os cionn leibhéal na dtuarastal dá bhforáiltear sa chomhaontú comhchoiteann earnála – Nasc le hábhar an chonartha – Comhréireacht agus neamh-idirdhealú – Airteagal 28 den Chairt um Chearta Bunúsacha an Aontais – Ceart chun cómhargála)
I gCás C‑210/24,
IARRAIDH ar réamhrialú faoi
Airteagal 267 CFAE ó Órgano Administrativo de Recursos Contractuales de la Comunidad Autónoma de Euskadi (Comhlacht Riaracháin Phobal Féinrialaitheach Thír na mBascach
atá inniúil i gcúrsaí achomhairc i réimse na soláthair poiblí,
an Spáinn), trí bhreith an 14 Márta 2024, a fuarthas ag an gCúirt an 14 Márta 2024, sna himeachtaí
Asociación de Empresas de Servicios para la Dependencia (AESTE)
v
Ayuntamiento de Ortuella,
tugann AN CHÚIRT (an Dara Dlísheomra),
agus í comhdhéanta mar seo a leanas: K. Jürimäe, Uachtarán Dlísheomra, K. Lenaerts, Uachtarán na Cúirte Breithiúnais, ag feidhmiú mar Bhreitheamh den Dara Dlísheomra, F. Schalin, M. Gavalec (Rapóirtéir) agus Z. Csehi, Breithiúna,
Abhcóide Ginearálta: A. Biondi,
Cláraitheoir: R. Stefanova-Kamisheva, Riarthóir,
ag féachaint don chuid i scríbhinn den nós imeachta agus i dtaca le héisteacht an 9 Aibreán 2025,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Rialtas na Spáinne,
ag S. Núñez Silva, i gcáil Gníomhairí,
–        an Coimisiún Eorpach,
ag B.-R. Killmann, L. Malferrari, E. Sanfrutos Cano agus G. Wils, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 3 Iúil 2025,
an Breithiúnas seo a leanas:
Breithiúnas
1        Baineann an iarraidh ar réamhrialú le léiriú ar Airteagal 67(1) de Threoir 2014/24/AE ó Pharlaimint na hEorpa agus ón gComhairle an 26 Feabhra 2014 maidir le soláthar poiblí agus lena n‑aisghairtear Treoir 2004/18/CE (IO 2014 L 94, lch. 65), Treoir 96/71/CE ó Pharlaimint na hEorpa agus ón gComhairle an 16 Nollaig 1996 maidir le hoibrithe a phostú faoi chuimsiú seirbhísí a sholáthar (IO 1996 L 18, lch. 1),
Airteagal 56 CFAE agus Airteagal 28 den Chairt um Chearta Bunúsacha an Aontais Eorpaigh (‘an Chairt’).
2        Rinneadh an iarraidh seo in imeachtaí idir Asociación de Empresas de Servicios para la Dependencia (AESTE) agus Ayuntamiento de Ortuella (Bardas
Ortuella, an Spáinn) maidir le dlíthiúlacht critéir dhámhachtana a leagtar amach sna sonraíochtaí tairisceana le haghaidh conradh seirbhíse arna dhámhachtain ag an údarás sin.
An dlí lena mbaineann
Dlí an Aontais Eorpaigh
3        Leagtar an méid seo a leanas amach in aithrisí 89, 90, 92, 97, 98 agus 114 de Threoir 2014/24:
‘(89)      Is coincheap bunriachtanach den Treoir seo iad critéir dhámhachtana. Tá sé tábhachtach, dá bhrí sin, go gcuirfí na forálacha comhfhreagracha i láthair ar bhealach chomh simplí agus chomh réasúnach agus is féidir. Chuige sin, féadfar an téarma “tairiscint is buntáistí go heacnamaíoch” a úsáid mar an príomhchoincheap, ós rud é gur cheart gach tairiscint rathúil a roghnú ar deireadh ar bhonn an réitigh is fearr go heacnamaíoch, dar leis an údarás conarthach lena mbaineann, ina measc siúd atá beartaithe. [...]
(90)      Ba cheart conarthaí a dhámhachtain ar bhonn critéir oibiachtúla lena n‑áirithítear comhlíonadh phrionsabail na trédhearcachta, an neamh-idirdhealaithe agus na córa comhionainne, d’fhonn a áirithiú go ndéanfar comparáid oibiachtúil idir luach coibhneasta na dtairiscintí chun a chinneadh, i ndálaí iomaíochta éifeachtaí, cén tairiscint is buntáistí go heacnamaíoch. Ba cheart a lua go sainráite gur cheart meastóireacht a dhéanamh ar an tairiscint is buntáistí go heacnamaíoch ar bhonn an chóimheasa is fearr idir praghas agus cáilíocht, ar cheart gné a bhaineann le praghas nó costas a bheith san áireamh ann i ngach cás. Ba cheart a shoiléiriú freisin go bhféadfadh an measúnú sin ar an tairiscint is buntáistí go heacnamaíoch a bheith bunaithe go heisiach ar phraghas nó ar éifeachtúlacht costais. Ba cheart a mheabhrú freisin go bhfuil sé de shaoirse ag údaráis chonarthacha caighdeáin cháilíochta leordhóthanacha a leagan síos trí shonraíochtaí teicniúla nó coinníollacha feidhmíochta conartha a ghlacadh.
Chun soláthar poiblí atá níos dírithe ar cháilíocht a chur chun cinn, ba cheart cead a bheith ag na Ballstáit toirmeasc nó teorainn a chur, i gcás ina measann siad gurb iomchuí sin, ar úsáid critéar praghais nó costais amháin chun measúnú a dhéanamh ar an tairiscint is buntáistí go heacnamaíoch.
Chun a áirithiú go gcomhlíonfar prionsabal na córa comhionainne agus conarthaí á ndámhachtain, ba cheart a cheangal ar údaráis chonarthacha an trédhearcacht is gá a thabhairt isteach chun go bhféadfar gach tairgeoir a chur ar an eolas go réasúnta faoi na critéir agus na socruithe a chuirfear i bhfeidhm agus cinneadh á dhéanamh maidir le dámhachtain an chonartha. Dá bhrí sin, ba cheart a cheangal ar údaráis chonarthacha na critéir maidir le dámhachtain an chonartha a léiriú, chomh maith leis an ualú coibhneasta atá le tabhairt do gach ceann acu. [...]
[...]
(92)      Agus measúnú á dhéanamh acu ar an gcóimheas is fearr idir praghas agus cáilíocht, ba cheart do na húdaráis chonarthacha na critéir eacnamaíocha agus cháilíochtúla a chinneadh a bheidh nasctha le hábhar an chonartha a úsáidfidh siad chun na críche sin. Dá bhrí sin, ba cheart go gceadófaí leis na critéir sin measúnú comparáideach a dhéanamh ar an leibhéal feidhmíochta a thairgeann gach tairiscint i bhfianaise ábhar an chonartha, mar a shainítear sna sonraíochtaí teicniúla. I gcomhthéacs an chóimheasa is fearr idir praghas agus cáilíocht, leagtar amach sa Treoir seo liosta neamh-uileghabhálach de chritéir dhámhachtana a fhéadfar a úsáid, lena n‑áirítear gnéithe sóisialta agus comhshaoil. Ba cheart údaráis chonarthacha a spreagadh chun critéir dhámhachtana a úsáid lena gcuirtear ar a gcumas dóibh oibreacha, soláthairtí nó seirbhísí ar ard-chaighdeán a fháil atá an‑oiriúnach dá riachtanais.
Leis na critéir a roghnófar, níor cheart saoirse neamhtheoranta rogha a thabhairt don údarás conarthach, ba cheart iomaíocht éifeachtach agus chothrom a áirithiú agus ba cheart socruithe a bheith ag gabháil leo lena bhféadfar an fhaisnéis a sholáthraíonn tairgeoirí a fhíorú go héifeachtach.
Chun an tairiscint is buntáistí go heacnamaíoch a chinneadh, níor cheart an cinneadh maidir le dámhachtain conartha a bheith bunaithe go heisiach ar chritéir seachas costas. Dá bhrí sin, ba cheart critéar costais a bheith ag gabháil leis na critéir cháilíochtúla a d’fhéadfadh a bheith, de rogha an údaráis chonarthaigh, ina chur chuige praghais nó éifeachtúlachta costais amhail costáil saolré. Mar sin féin, níor cheart do na critéir dhámhachtana difear a dhéanamh do chur i bhfeidhm forálacha náisiúnta lena mbunaítear luach saothair as seirbhísí áirithe nó lena bhforchuirtear praghas seasta ar sholáthairtí áirithe.
[…]
(97)      Thairis sin, chun a áirithiú go gcuirfear breithnithe sóisialta agus comhshaoil san áireamh ar bhealach níos fearr i nósanna imeachta soláthair, ba cheart cead a bheith ag údaráis chonarthacha critéir dhámhachtana nó coinníollacha feidhmíochta conartha a bhaineann leis na hoibreacha, na táirgí nó na seirbhísí atá le soláthar faoin gconradh poiblí a chur i bhfeidhm ina ngnéithe uile agus ag aon chéim dá saolré, ó eastóscadh na n‑amhábhar a úsáidtear le haghaidh an táirge go dtí céim diúscartha an táirge, lena n‑áirítear tosca a bhaineann leis an bpróiseas sonrach táirgthe, soláthair nó margaíochta agus a choinníollacha, maidir leis na hoibreacha, na táirgí nó na seirbhísí sin, nó i bpróiseas sonrach atá nasctha le céim níos déanaí dá saolré, fiú i gcás nach cuid dá n‑ábhar iad na tosca sin. [...]
Mar sin féin, ní áirítear leis an gcoinníoll maidir le nasc le hábhar an chonartha critéir agus coinníollacha a bhaineann le beartas ginearálta an ghnóthais, nach féidir a mheas mar thoisc atá ina saintréith de phróiseas sonrach táirgthe nó soláthair na n‑oibreacha, na dtáirgí nó na seirbhísí a cheannaítear. Níor cheart, dá bhrí sin, cead a bheith ag údaráis chonarthacha a cheangal ar thairgeoirí beartas freagrachta sóisialta nó comhshaoil corparáideach ar leith a bheith i bhfeidhm acu.
(98)      Tá sé fíor-riachtanach go mbaineann na critéir dhámhachtana nó na coinníollacha feidhmíochta conartha maidir le gnéithe sóisialta an phróisis táirgthe leis na hoibreacha, na táirgí nó na seirbhísí atá le soláthar faoin gconradh. Ina theannta sin, ba cheart iad a chur i bhfeidhm i gcomhréir le Treoir [96/71], mar atá léirithe ag Cúirt Bhreithiúnais an Aontais Eorpaigh, agus níor cheart iad a roghnú ná a chur i bhfeidhm ar bhealach a dhéanfadh idirdhealú go díreach nó go hindíreach in aghaidh oibreoirí eacnamaíocha ó Bhallstáit eile nó ó thríú tíortha atá ina bpáirtithe [i gComhaontú na hEagraíochta Domhanda Trádála maidir le Soláthar Rialtais] nó i gcomhaontuithe saorthrádála ar páirtí iontu an tAontas [Eorpach]. Dá bhrí sin,
ba cheart do cheanglais a bhaineann le dálaí oibre bunúsacha a rialaítear le Treoir [96/71], amhail íosrátaí pá, fanacht ar an leibhéal a bhunaítear leis an dlí náisiúnta nó le comhaontuithe comhchoiteanna a chuirtear i bhfeidhm i gcomhréir le dlí an Aontais faoi chuimsiú na Treorach sin.
[...]
(114)      Coinníonn catagóirí áirithe seirbhísí, de bharr a gcineáil féin, gné thrasnáisiúnta theoranta, eadhon seirbhísí arb é atá iontu seirbhísí don duine amhail seirbhísí áirithe sóisialta, sláinte agus oideachais. Cuirtear na seirbhísí sin ar fáil laistigh de chreat sonrach atá an‑éagsúil ó Bhallstát go Ballstát, mar gheall ar thraidisiúin chultúrtha éagsúla. Ba cheart, dá bhrí sin, córas sonrach a thabhairt isteach le haghaidh conarthaí poiblí do sheirbhísí den sórt sin, ag a mbeadh tairseach níos airde ná mar a bheadh i gcás seirbhísí eile.
Go ginearálta, ní bheidh seirbhísí don duine nach sroicheann a luach an tairseach sin ina n‑ábhar spéise do sholáthraithe ó Bhallstáit eile mura bhfuil tásca nithiúla dá mhalairt ann, mar shampla i gcás ina bhfuil baint ag an Aontas le maoiniú tionscadal trasteorann.
Ba cheart conarthaí le haghaidh seirbhísí don duine os cionn na tairsí sin a bheith faoi réir oibleagáidí trédhearcachta ar leibhéal an Aontais. I bhfianaise thábhacht an chomhthéacs chultúrtha agus íogaireacht na seirbhísí sin, ba cheart lánrogha leathan a bheith ag na Ballstáit rogha na soláthraithe seirbhíse a eagrú ar an mbealach is iomchuí dar leo. Cuirtear an riachtanas sin san áireamh i rialacha na Treorach seo, nach gceanglaítear leo ach prionsabail bhunúsacha na trédhearcachta agus na córa comhionainne a chomhlíonadh agus a áirithiú go mbeidh údaráis chonarthacha in ann critéir cháilíochta shonracha a chur i bhfeidhm maidir le soláthraithe seirbhíse a roghnú, amhail na critéir sin a leagtar amach sa Chreat Deonach Eorpach um Cháilíocht na Seirbhísí Sóisialta, arna fhoilsiú ag an gCoiste um Chosaint Shóisialta. [...]’
[Aistriúchán neamhoifigiúil]
4        Foráiltear le hAirteagal 4 de Threoir 2014/24, dar teideal ‘Méideanna Táirsí’, don mhéid seo a leanas:
‘Beidh feidhm ag an Treoir seo maidir le conarthaí a bhfuil a luach measta glan ó cháin bhreisluacha (CBL) comhionann leis na tairseacha seo a leanas nó níos airde ná iad:
[...]
(d)      EUR 750 000 le haghaidh conarthaí seirbhíse poiblí a ghabhann le seirbhísí sóisialta agus seirbhísí sonracha eile a liostaítear in Iarscríbhinn XIV.’
[Aistriúchán neamhoifigiúil]
5        I gCaibidil II den Treoir sin, dar teideal ‘Rialacha ginearálta’, tá Airteagal 18(1), dar teideal ‘Prionsabail soláthair’, lena bhforáiltear an méid seo a leanas:
‘Déileálfaidh údaráis chonarthacha le hoibreoirí eacnamaíocha go cothrom agus gan idirdhealú agus gníomhóidh siad ar mhodh trédhearcach agus comhréireach.
Ní dhéanfar dearadh na dámhachtana agus é ar intinn í a eisiamh ó raon feidhme na Treorach seo nó iomaíocht a chúngú go saorga. Measfar go bhfuil an iomaíocht cúngaithe go saorga i gcás ina ndéantar dearadh na dámhachtana d’fhonn buntáiste míchuí a thabhairt d’oibreoirí eacnamaíocha áirithe nó iad a chur faoi mhíbhuntáiste míchuí.’
[Aistriúchán neamhoifigiúil]
6        Foráiltear don mhéid seo a leanas in Airteagal 67 de Threoir 2018/1972, dar teideal ‘Critéir dhámhachtana’:
‘1.      Gan dochar do dhlíthe, do rialacháin nó d’fhorálacha riaracháin náisiúnta a bhaineann le praghas soláthairtí áirithe nó le luach saothair seirbhísí áirithe, bunóidh údaráis chonarthacha dámhachtain conarthaí poiblí ar an tairiscint is buntáistí go heacnamaíoch.
2.      Déanfar an tairiscint is buntáistí go heacnamaíoch ó thaobh an údaráis chonarthaigh de a shainaithint ar bhonn an phraghais nó an chostais, agus úsáid á baint as cur chuige éifeachtúlachta costais,
eadhon costáil saolré i gcomhréir le hAirteagal 68, agus féadfar an cóimheas idir praghas agus cáilíocht is fearr a áireamh inti, a dhéanfar a mheasúnú ar bhonn critéar, lena n‑áirítear gnéithe cáilíochtúla, comhshaoil agus/nó sóisialta, atá nasctha le hábhar an chonartha phoiblí atá i gceist. Is féidir na nithe seo a leanas a bheith ann, mar shampla:
(a)      cáilíocht, lena n‑áirítear fiúntas teicniúil, saintréithe aeistéitiúla agus feidhmiúla, inrochtaineacht, dearadh do na húsáideoirí uile, saintréithe agus margaíocht shóisialta, chomhshaoil agus nuálach agus na coinníollacha a bhaineann leo;
(b)      eagrúchán, cáilíocht agus taithí na mball foirne a shanntar chun an conradh a chomhlíonadh, i gcás inar féidir le cáilíocht na mball foirne a shanntar tionchar suntasach a imirt ar leibhéal chomhlíonadh an chonartha;
(c)      seirbhís iardhíola, cúnamh teicniúil nó coinníollacha seachadta amhail dáta seachadta, próiseas seachadta agus tréimhse soláthair nó tréimhse críochnaithe.
Féadfaidh an gné costais a bheith i bhfoirm praghais sheasta nó costais sheasta freisin ar ar a bhonn a bheidh oibreoirí eacnamaíocha in iomaíocht de réir critéir cháilíochta amháin.
Féadfaidh na Ballstáit foráil a dhéanamh nach bhféadfaidh údaráis chonarthacha praghas ná costas amháin a úsáid mar an t‑aon chritéar dámhachtana amháin nó an úsáid sin a theorannú do chatagóirí áirithe údarás conarthach nó do chineálacha áirithe conarthaí.
3.      Measfar critéir dhámhachtana a bheith nasctha le hábhar an chonartha phoiblí i gcás ina mbaineann siad leis na hoibreacha, na soláthairtí nó na seirbhísí atá le soláthar faoin gconradh ar aon bhealach agus ag aon chéim dá saolré, lena n‑áirítear tosca a bhaineann leis an méid seo a leanas:
(a)      próiseas sonrach táirgthe, soláthair nó margaíochta na n‑oibreacha, na dtáirgí nó na seirbhísí sin; nó
(b)      próiseas sonrach a bhaineann le céim eile dá saolré,
fiú i gcás nach bhfuil na tosca sin mar chuid dá n‑ábhar ábhartha.
4.      Ní bheidh sé d’éifeacht ag na critéir dhámhachtana saoirse rogha neamhshrianta a thabhairt don údarás conarthach. Ráthaítear leo go bhféadfaí fíoriomaíocht a bheith ann agus tá sonraí ag gabháil leo a fhágann gur féidir an fhaisnéis a chuireann tairgeoirí ar fáil a fhíorú sa chleachtas chun measúnú a dhéanamh ar a mhéid a chomhlíonann na tairiscintí na critéir dhámhachtana. I gcás amhrais, fíoróidh na húdaráis chonarthacha go nithiúil cruinneas na faisnéise agus na fianaise a chuirfidh na tairgeoirí ar fáil.
5.      Sonróidh an t‑údarás conarthach sna doiciméid soláthair an t‑ualú coibhneasta a thugann sé do gach ceann de na critéir a roghnaítear chun an tairiscint is buntáistí go heacnamaíoch a chinneadh, ach amháin i gcás ina gcinntear é sin ar bhonn an phraghais amháin.
Féadfar an t‑ualú sin a shloinneadh trí fhoráil a dhéanamh maidir le raon a bhfuil leathadh uasta iomchuí i gceist leis.
Mura mbeidh ualú indéanta ar chúiseanna oibiachtúla, léireoidh an t‑údarás conarthach na critéir in ord laghdaitheach tábhachta.’
[Aistriúchán neamhoifigiúil]
7        De réir Airteagal 74 den Treoir sin, dar teideal ‘Dámhachtain conarthaí le haghaidh seirbhísí sóisialta agus seirbhísí sonracha eile’:
‘Dámhfar conarthaí poiblí le haghaidh seirbhísí sóisialta agus seirbhísí sonracha eile a liostaítear in Iarscríbhinn XIV i gcomhréir leis an gCaibidil seo i gcás ina bhfuil luach na gconarthaí cothrom leis an tairseach a shonraítear in Airteagal 4(d) nó níos mó ná an tairseach sin.’
[Aistriúchán neamhoifigiúil]
8        Foráiltear don mhéid seo a leanas in Airteagal 76 de Threoir 2014/24, dar teideal ‘Prionsabail chun conarthaí a dhámhachtain’:
‘1.      Bunóidh na Ballstáit rialacha náisiúnta maidir le conarthaí a dhámhachtain a chumhdaítear leis an gCaibidil seo chun a áirithiú go gcomhlíonfaidh na húdaráis chonarthacha prionsabail na trédhearcachta agus na córa comhionainne i leith oibreoirí eacnamaíocha. Tá sé de shaoirse ag na Ballstáit na rialacha nós imeachta is infheidhme a chinneadh, fad is a cheadaíonn siad d’údaráis chonarthacha sainiúlachtaí na seirbhísí atá i gceist a chur san áireamh.
2.      Áiritheoidh na Ballstáit go bhféadfaidh údaráis chonarthacha a chur san áireamh an gá atá le cáilíocht, leanúnachas, inrochtaineacht, inacmhainneacht, infhaighteacht agus cuimsitheacht seirbhísí a áirithiú, riachtanais shonracha catagóirí éagsúla úsáideoirí, lena n‑áirítear grúpaí faoi mhíbhuntáiste agus grúpaí leochaileacha, rannpháirtíocht agus cumasú úsáideoirí, agus nuálaíocht. Féadfaidh na Ballstáit foráil a dhéanamh freisin go roghnófar an soláthraí seirbhíse ar bhonn na tairisceana a thairgeann an cóimheas is fearr idir praghas agus cáilíocht, agus critéir cháilíochta agus inbhuanaitheachta maidir le seirbhísí sóisialta á gcur san áireamh.’
[Aistriúchán neamhoifigiúil]
9        Tá tábla in Iarscríbhinn XIV a ghabhann leis an Treoir sin, dar teideal ‘Seirbhísí dá dtagraítear in Airteagal 74’, agus tagraíonn sé do chód CPV 85312000-9.
Dlí na Spáinne
10      Foráiltear le hAirteagal 1(3) de Ley 9/2017de Contratos del Sector Público,
por la que se transponen al ordenamiento jurídico español las Directivas del Parlamento Europeo y del Consejo 2014/23/UE y 2014/24/UE, de 2014 de febrero de 272 (Dlí 9/2017 maidir le soláthar poiblí, lena dtrasuitear i ndlí na Spáinne Treoracha 2014/23/AE agus [2014/24] ó Pharlaimint na hEorpa agus ón gComhairle an 26 Feabhra 2014) an 8 Samhain 2017 (BOE Uimh. 3 an 9 Samhain 2017; ‘LCSP’), dar teideal ‘Aidhm agus cuspóir’:
‘I ngach soláthar poiblí, áirítear critéir shóisialta agus chomhshaoil ar bhealach trasearnálach agus éigeantach, ar choinníoll go bhfuil siad nasctha le hábhar an chonartha, ós rud é gur féidir an cóimheas is fearr idir praghas agus cáilíocht a bhaint amach i gcomhlíonadh an chonartha trína gcur san áireamh, chomh maith le húsáid níos mó agus níos éifeachtúla a bhaint as cistí poiblí. Éascaítear rochtain ar sholáthar poiblí freisin d’fhiontair bheaga agus mheánmhéide agus d’fhiontair an gheilleagair shóisialta.’
11      Foráiltear le hAirteagal 145 den Dlí sin, dar teideal ‘Ceanglais agus cineálacha critéar chun conarthaí a dhámhachtain’:
‘1.      Dámhfar conarthaí trí úsáid a bhaint as roinnt critéar dámhachtana ar bhonn an chóimheasa is fearr idir praghas agus cáilíocht.
Ar choinníoll go mbeidh bonn cirt leis ar bhonn an tsainchomhaid, féadfar conarthaí a dhámhachtain de réir critéar a bheidh bunaithe ar an gcur chuige is éifeachtúlachta de réir costais, ar bhonn an phraghais nó an chostais, amhail costáil saolré i gcomhréir le hAirteagal 148.
2.      Déanfar an cóimheas is fearr idir praghas agus cáilíocht a mheasúnú ar bhonn critéir eacnamaíocha agus cháilíochtúla.
Féadfar a áireamh sna critéir cháilíochtúla arna leagan síos ag an údarás conarthach chun measúnú a dhéanamh ar an gcóimheas is fearr idir praghas agus cáilíocht gnéithe comhshaoil nó sóisialta, atá nasctha le hábhar an chonartha ar an mbealach a leagtar amach i mír 6 den Airteagal seo, lena bhféadfaí a áireamh, inter alia, na nithe seo a leanas:
(1)      cáilíocht, lena n‑áirítear fiúntas teicniúil, saintréithe aeistéitiúla agus feidhmiúla, inrochtaineacht, dearadh uilíoch nó dearadh do gach úsáideoir, saintréithe sóisialta, comhshaoil agus nuálacha, chomh maith le margaíocht agus na coinníollacha a bhaineann léi;
[...]
Baineann saintréithe sóisialta an chonartha go háirithe leis na cuspóirí seo a leanas: lánpháirtiú sóisialta daoine faoi mhíchumas, daoine faoi mhíbhuntáiste nó comhaltaí de ghrúpaí leochaileacha a chur chun cinn i measc na ndaoine a shanntar chun an conradh a chomhlíonadh agus, go ginearálta, lánpháirtiú sóisialta agus gairmiúil daoine faoi mhíchumas nó daoine atá i staid nó i mbaol eisiaimh shóisialta; fochonraitheoireacht d’ionaid fostaíochta speisialta nó do ghnólachtaí lánpháirtíochta; pleananna comhionannais inscne a chuirtear i bhfeidhm i gcomhlíonadh an chonartha agus comhionannas inscne i gcoitinne; earcú na mban a chur chun cinn; saol na hoibre, an saol pearsanta agus saol an teaghlaigh a thabhairt chun réitigh; dálaí oibre agus pá a fheabhsú; fostaíocht chobhsaí; níos mó daoine a fhostú chun an conradh a chomhlíonadh; oiliúint agus cosaint sláinte agus sábháilteachta ag an obair; critéir maidir le freagracht eiticiúil agus shóisialta a chur i bhfeidhm maidir le comhlíonadh an chonartha; nó critéir a bhaineann le soláthar nó úsáid táirgí cóirthrádála i gcomhlíonadh an chonartha.
(2)      Eagrú, cáilíochtaí agus taithí na mball foirne a shanntar chun an conradh a chomhlíonadh, a mhéid a d’fhéadfadh cáilíocht na mball foirne sin difear suntasach a dhéanamh do chomhlíonadh is fearr an chonartha.
[...]’
12      Foráiltear leis an seachtú foráil is daichead bhreise den Dlí sin, dar teideal ‘Prionsabail is infheidhme maidir le conarthaí lamháltais seirbhíse a liostaítear in Iarscríbhinn IV agus maidir le conarthaí seirbhísí sóisialta, oideachais nó sláinte a liostaítear in Iarscríbhinn IV’:
‘Gan dochar do chur i bhfeidhm fhorálacha an Dlí seo agus, inter alia, na forálacha sin a bhaineann le sonraíochtaí teicniúla, íoschoinníollacha sócmhainneachta, critéir dhámhachtana agus coinníollacha feidhmíochta speisialta a bhunú, áiritheoidh údaráis chonarthacha, ag gach céim den nós imeachta maidir le dámhachtain conarthaí lamháltais seirbhíse a liostaítear in Iarscríbhinn IV agus conarthaí sóisialta, oideachais nó sláinte a liostaítear freisin in Iarscríbhinn IV, an gá atá le cáilíocht, leanúnachas, inrochtaineacht, inacmhainneacht, infhaighteacht agus uileghabhálacht seirbhísí a áirithiú, chun freastal ar riachtanais shonracha catagóirí éagsúla úsáideoirí, lena n‑áirítear grúpaí faoi mhíbhuntáiste agus grúpaí leochaileacha, agus chun rannpháirtíocht úsáideoirí seirbhíse a áirithiú, chomh maith le nuálaíocht i soláthar na seirbhíse.
Ina theannta sin, agus na critéir maidir le dámhachtain na gconarthaí dá dtagraítear san fhoráil bhreise seo á mbunú, féadfaidh an t‑údarás conarthach tagairt a dhéanamh do ghnéithe amhail: taithí na foirne a shanntar don chonradh i soláthar seirbhísí in earnálacha atá faoi mhíbhuntáiste ar leith nó i soláthar seirbhísí den chineál céanna faoi na coinníollacha a leagtar síos in Airteagal 145; na brabúis a fuarthas as feabhsú na seirbhísí a sholáthraíonn sé a athinfheistiú; sásraí a bhunú le haghaidh rannpháirtíocht úsáideoirí, faisnéise agus treorach.’
An díospóid sna príomhimeachtaí agus na ceisteanna a tarchuireadh le haghaidh réamhrialú
13      An 13 Meitheamh 2023, thug AESTE caingean speisialta i réimse an tsoláthair phoiblí os comhair Órgano Administrativo de Recursos Contractuales de la Comunidad Autónoma de Euskadi (Comhlacht Riaracháin Phobal Féinrialaitheach Thír na mBascach
atá inniúil i gcúrsaí achomhairc i réimse na soláthair poiblí,
an Spáinn), arb í an chúirt a rinne an tarchur í, i gcoinne na ndoiciméad conartha le haghaidh ‘seirbhísí cúnamh baile Bhardas
Ortuella’, arna ndámhachtain ag an mBardas sin (‘an conradh atá i gceist’).
14      Is é ábhar an chonartha atá i gceist ná ‘seirbhís cúnaimh baile Bhardas
Ortuella a sholáthar chun seirbhís pobail de chineál sóisialta a sholáthar ina ndéantar gníomhaíochtaí coisctheacha, oideachais agus cúnaimh do theaghlaigh agus/nó do dhaoine a bhfuil deacrachtaí acu a bhfolláine fhisiciúil, shóisialta agus/nó mhothúchánach a chothabháil nó a chaomhnú le baill foirne a ullmhaítear, a chuirtear faoi oiliúint agus a ndéantar maoirseacht orthu, ag iarraidh a áirithiú gur féidir le húsáideoirí leanúint de bheith ina gcónaí sa bhaile agus/nó ina dtimpeallacht chomh fada agus is féidir agus is iomchuí’. De réir na cúirte a rinne an tarchur, baineann an conradh sin le ‘seirbhísí sóisialta gan chóiríocht’ (CPV 85312000-9), de réir bhrí Iarscríbhinn IV a ghabhann le LCSP, a chomhfhreagraíonn d’Iarscríbhinn XIV a ghabhann le Treoir 2014/24.
15      Is é EUR 166 250 luach measta an chonartha.
16      Lena chaingean, iarrann AESTE go ndéanfaí an critéar dámhachtana a leagtar amach i Sceideal na Sonraíochtaí Riaracháin Sonracha a ghabhann leis an gconradh atá i gceist a chur ar neamhní, lena bhforáiltear do dhámhachtain uasmhéid 40 pointe i gcás méadú ar phárolla an tairgeora (‘an critéar atá i gceist’). Is mar seo a leanas atá an critéar sin:
‘Tógfar cuntas, agus an pá atá leagtha síos sa chomhaontú comhchoiteann don earnáil á chur san áireamh mar thagairt, ar an bpá níos airde (méadú ar an bpárolla) a bheartaíonn an gnóthas tairisceana a chur i bhfeidhm maidir leis na daoine a chomhlíonann an conradh.
Cuirfear san áireamh an céatadán den mhéadú pá agus an buntuarastal agus an forlíonadh pá dá bhforáiltear sa chomhaontú comhchoiteann a íoctar le gach oibrí atá le glacadh ar láimh á gcur san áireamh, tríd an bhfoirmle seo a leanas a chur i bhfeidhm: pointí = P × A/B.
Freagraíonn na pointí do líon iomlán na bpointí a sannadh don togra.
Is é P an t‑uaslíon pointí atá le dámhachtain, i.e. 40 pointe.
Is é A an céatadán is airde de na tairiscintí uile a cuireadh isteach.
Is é B an céatadán a shonraítear sa tairiscint a bhfuil meastóireacht le déanamh uirthi.
Cuirfear san áireamh tairiscintí ina moltar méadú céatadáin a bheidh le cur i bhfeidhm ar na daoine a chomhlíonann an conradh. Bronnfar 0 pointe ar thairiscintí nach molfaidh aon mhéadú.
Laistigh d’uastréimhse aon mhí amháin ó thabhairt i gcrích an chonartha, agus tar éis caibidlíocht a dhéanamh leis na hionadaithe foirne, sonrófar an fhoirm bheacht a bheidh ag an ardú pá sin. Ar an gcaoi chéanna, déanann an tairgeoir dá ndámhadh an conradh iarracht comhaontú a thabhairt i gcrích (comhaontú comhchoiteann maidir le seirbhís cúnamh baile Ortuella) lena rialaítear dálaí oibre na foirne a shanntar don chonradh.’
17      Tá amhras ar an gcúirt a rinne an tarchur an bhfuil an critéar atá i gceist ag luí le dlí an Aontais.
18      Ar an gcéad dul síos, fiafraíonn sí an bhfágann an critéar sin gur féidir an ‘tairiscint is buntáistí go heacnamaíoch’ a shainaithint de réir bhrí Airteagal 67(1) de Threoir 2014/24. I ndáil leis sin, cé go n‑áitíonn an t‑údarás conarthach go bhféachtar leis an gcritéar sin le luach saothair na foirne atá freagrach as an tseirbhís is ábhar don chonradh atá i gceist a chomhlíonadh a mhéadú agus, dá bhrí sin, cobhsaíocht agus leanúnachas sholáthar na seirbhíse sin a fheabhsú, is cosúil go measann an chúirt sin go bhfuil an nasc idir méadú den sórt sin ar thuarastal agus feabhsú na seirbhíse ró-bharúlach chun dámhachtain an chonartha sin a chinneadh.
19      Ar an dara dul síos, cuireann an chúirt sin in iúl gur léir ó aithris 98 de Threoir 2014/24 nach mór na critéir shóisialta a roghnaíodh chun conarthaí poiblí a dhámhachtain a chur i bhfeidhm i gcomhréir le Treoir 96/71. D’fhéadfadh an critéar atá i gceist a bheith idirdhealaitheach sa mhéid is go gceanglófaí leis ar ghnóthas ar mian leis cur leis an seans atá aige an conradh atá i gceist a fháil pá níos airde a íoc le hoibrithe a n‑iarrtar orthu an conradh sin a chomhlíonadh ná mar a fuair siad, rud a d’fhéadfadh a bheith ina ualach eacnamaíoch breise a d’fhéadfadh bac a chur ar thairiscint a chur isteach.
20      Ar an tríú dul síos, d’fhéadfadh an critéar atá i gceist a bheith díréireach agus idirdhealaitheach d’oibreoirí eacnamaíocha nach bhfuil acmhainneacht leordhóthanach acu pá ard a íoc, cé go bhféadfadh na hoibreoirí sin tairiscintí iomaíocha a dhéanamh le cóimheas maith idir praghas agus cáilíocht mar gheall ar chostais pá níos ísle.
21      Ar an gceathrú dul síos, fiafraíonn an chúirt sin an ionann an critéar atá i gceist agus cur isteach ar an gceart chun cómhargála a aithnítear in Airteagal 28 den Chairt, ós rud é go bhféadfadh sé go ndéanfaí an fhoireann atá freagrach as an gconradh sin a chomhlíonadh a eisiamh ó raon feidhme comhaontaithe chomhchoitinn atá i bhfeidhm mar thoradh ar chómhargáil a thionscnaítear tar éis an conradh atá i gceist a dhámhachtain. D’fhéadfadh caibidlíocht den sórt sin a bheith mar thoradh ar neamhionannais phá a chruthú idir oibrithe an ghnóthais chéanna, a dhéanann cúraimí comhionanna, ach a n‑athraíonn a luach saothair de réir chéannacht thairbhí na gcúraimí sin.
22      Ar an gcúigiú dul síos, d’fhéadfadh an critéar atá i gceist a bheith díréireach freisin i bhfianaise an chuspóra atá á shaothrú aige, ós rud é go bhféadfadh sé a bheith d’éifeacht ag an gcomhaontú comhchoiteann nua, a caibidlíodh tar éis an conradh atá i gceist a dhámhachtain, an méadú tuarastail a chomhdhlúthú thar raon feidhme chomhlíonadh an chonartha sin, rud a d’fhágfadh go gcaillfí an nasc le hábhar an chonartha sin, dá dtagraítear in Airteagal 67(3) de Threoir 2014/24.
23      Sna himthosca sin, chinn Órgano Administrativo de Recursos Contractuales de la Comunidad Autónoma de Euskadi (Comhlacht Riaracháin Phobal Féinrialaitheach Thír na mBascach
atá inniúil i gcúrsaí achomhairc i réimse na soláthair poiblí,
an Spáinn) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘[(1)]            Maidir le critéar dámhachtana le haghaidh conradh seirbhíse, amhail an ceann a chuirtear síos air:
–        lena ndéantar measúnú ar an méadú ar chostas iomlán an phárolla os cionn an mhéid a chinntear sa chomhaontú earnála is infheidhme, a bheartaíonn an tairgeoir a chur i bhfeidhm maidir leis na daoine aonair a bhfuil an conradh á chomhlíonadh acu:
agus
–        lena gcuirtear d’oibleagáid ar an tairgeoir rathúil a shonrú, tar éis cómhargáil le hionadaithe na n‑oibrithe, conas go díreach a dhéanfar an pá sin a mhéadú, agus féachaint chuige comhaontú comhchoiteann a chur ar bhonn foirmiúil a bhfuil feidhm aige maidir leis an bhfoireann ar a leagtar an conradh,
an féidir an tairiscint is buntáistí go heacnamaíoch a shainaithint, mar a cheanglaítear le hAirteagal 67(1) de Threoir [2014/24]?
[(2)]      [A]n gcuirtear bac leis ar an tsaoirse chun seirbhísí a sholáthar nó an gcuirtear srian leis ar an tsaoriomaíocht, ar neamhréir le hAirteagal 56 CFAE agus Treoracha [2014/24] agus 96/71?
[(3)]      [A]n sáraítear lena leithéid de chritéar dámhachtana an ceart chun [cómhargála] arna aithint in Airteagal 28 den Chairt […]?
Inghlacthacht na hiarrata ar réamhrialú
24      Is gá, ag an tús, scrúdú a dhéanamh an gcomhlíonann Órgano Administrativo de Recursos Contractuales de la Comunidad Autónoma de Euskadi (Comhlacht Riaracháin Phobal Féinrialaitheach Thír na mBascach
atá inniúil i gcúrsaí achomhairc i réimse na soláthair poiblí) na critéir lena mheas mar chúirt nó binse náisiúnta de réir bhrí Airteagal 267 CFAE.
25      De réir chásdlí socair na Cúirte, agus cinneadh á dhéanamh an ‘cúirt nó binse’ de réir bhrí Airteagal 267 CFAE é an comhlacht a dhéanann ceist a tharchur, ceist a rialaítear go heisiach le dlí an Aontais, cuireann an Chúirt roinnt tosca san áireamh, amhail, go háirithe, an bhfuil an comhlacht sin bunaithe le dlí, an bhfuil sé de nádúr buan, an bhfuil a dhlínse éigeantach, an ngabhann nós imeachta inter partes leis, an gcuireann sé rialacha dlí i bhfeidhm agus an bhfuil sé neamhspleách (breithiúnas an 20 Meán Fómhair 2018,
Montte,
C‑546/16, EU:C:2018:752, mír 21 agus an cásdlí dá dtagraítear).
26      Sa chás seo, ar thaobh amháin, is léir ón ordú tarchuir gur comhlacht buan agus neamhspleách é Órgano Administrativo de Recursos Contractuales de la Comunidad Autónoma de Euskadi (Comhlacht Riaracháin Phobal Féinrialaitheach Thír na mBascach
atá inniúil i gcúrsaí achomhairc i réimse na soláthair poiblí) a bhfuil bunús aige i bhforáil reachtúil agus a ghlacann a chinntí ar bhonn critéir dhlíthiúla amháin tar éis nós imeachta sáraíochta. Go sonrach, maidir le neamhspleáchas an chomhlachta sin, luaitear sa chinneadh sin, a mhéid nach bhfuil sé faoi réir aon nasc ordlathach agus nach bhfaigheann sé treoracha ó thríú páirtithe, go bhfeidhmíonn sé a fheidhmeanna go hoibiachtúil, go neamhchlaonta agus le huathriail iomlán.
27      Ar an taobh eile, maidir le cineál éigeantach a dhlínse, de réir bhrí chásdlí na Cúirte a bhaineann le hAirteagal 267 CFAE, chinn an Chúirt cheana féin go bhfuil cinntí chomhlachtaí na gcomhphobal uathrialach atá inniúil chun caingne a éisteacht in ábhair a bhaineann le soláthar poiblí, nach bhfuil a ndlínse ag brath ar chomhaontú idir na páirtithe, ina gceangal ar na páirtithe, fiú má tá tionscnamh caingne roghnach (féach, chuige sin, breithiúnas an 20 Meán Fómhair 2018,
Montte,
C‑546/16, EU:C:2018:752, míreanna 23 agus 24 agus an cásdlí dá dtagraítear).
28      Ní chaitear amhras ar na breithnithe sin le cásdlí na Cúirte bunaithe ar bhreithiúnas an 21 Eanáir 2020,
Banco de Santander (C‑274/14, EU:C:2020:17), a mhéid, mar a chuireann Rialtas na Spáinne in iúl ina bharúlacha i scríbhinn, a bhfuil ráthaíocht do-inaistritheachta ag comhaltaí an chomhlachta sin, a chuirtear chun feidhme leis an reachtaíocht náisiúnta agus nach féidir maolú air ach amháin ar chúiseanna a liostaítear go sainráite leis an reachtaíocht sin.
29      Dá bhrí sin, comhlíonann Órgano Administrativo de Recursos Contractuales de la Comunidad Autónoma de Euskadi (Comhlacht Riaracháin Phobal Féinrialaitheach Thír na mBascach
atá inniúil i gcúrsaí achomhairc i réimse na soláthair poiblí) na critéir lena mheas mar chúirt nó binse náisiúnta de réir bhrí Airteagal 267 CFAE, agus go bhfuil na ceisteanna a tharchuirtear chuig an gCúirt inghlactha.
Na ceisteanna le haghaidh réamhrialú
An chéad cheist
30      Mar réamhphointe, ba cheart a thabhairt faoi deara, mar is léir ó mhír 14 den bhreithiúnas seo, go mbaineann an conradh atá i gceist le soláthar seirbhísí a thagann faoin gcatagóir ‘seirbhísí sóisialta gan chóiríocht’ (cód CPV 8531 2000-9), a leagtar amach in Iarscríbhinn IV a ghabhann le LCSP, a chomhfhreagraíonn, de réir na cúirte a rinne an tarchur, d’Iarscríbhinn XIV a ghabhann le Treoir 2014/24.
31      I gcomhréir le hAirteagal 4(d) den Treoir sin, ní bheidh feidhm ag an Treoir sin maidir le conarthaí a liostaítear san Iarscríbhinn
XIV sin ach amháin má tá luach na gconarthaí sin cothrom leis an tairseach EUR 750 000 a leagtar síos san fhoráil sin nó níos mó ná an tairseach sin.
32      Sa chás seo, is léir ón ordú tarchuir go bhfuil luach measta EUR 166 250 ag an gconradh atá i gceist, atá, dá bhrí sin, faoi bhun na tairsí sin. Mar sin féin, de réir an chinnidh sin, agus mar a dhearbhaigh Rialtas na Spáinne ag an éisteacht, bhí sé beartaithe ag reachtas na Spáinne forálacha Threoir 2014/24 a chur i bhfeidhm, go díreach agus go neamhchoinníollach, maidir le conarthaí ar lú a luach ná an tairseach sin. Go sonrach, chinn an reachtas sin, agus Airteagal 145 de LCSP á ghlacadh aige, arna léamh i gcomhar leis an seachtú foráil is daichead bhreise den Dlí sin, lena dtrasuitear Airteagal 67 de Threoir 2014/24 maidir le critéir dhámhachtana, cur i bhfeidhm na forála sin a leathnú chuig conarthaí ar lú a luach ná an tairseach chéanna.
33      Mar is léir ó chásdlí socair, i gcás, agus rialáil á déanamh ar chásanna nach gcumhdaítear le gníomh de dhlí an Aontais, ina nglactar leis an reachtaíocht náisiúnta, go díreach agus go neamhchoinníollach, na réitigh chéanna leis na réitigh a glacadh leis an ngníomh sin, is léir gur chun leas an Aontais Eorpaigh é gur cheart forálacha a bhaintear as dlí an Aontais a léiriú go haonfhoirmeach. Fágann sé sin gur féidir cosc a chur ar dhifríochtaí sa léiriú amach anseo agus a áirithiú go gcaithfear ar an mbealach céanna leis na cásanna inmheánacha agus na cásanna sin a thagann faoi raon feidhme na bhforálacha sin (breithiúnais an 18 Deireadh Fómhair 1990,
Dzodzi,
C‑297/88 agus C‑197/89, EU:C:1990:360, míreanna 36 agus 37, agus an 16 Meitheamh 2022,
Obshtina Razlog,
C‑376/21, EU:C:2022:472, mír 55 agus an cásdlí dá dtagraítear).
34      Dá bhrí sin, fiú má tá luach níos ísle ag an gconradh atá i gceist ná an luach a leagtar síos in Airteagal 4(d) de Threoir 2014/24, tá leas soiléir i rialú na Cúirte ar an gcéad cheist a tharchuirtear.
35      Leis an gceist sin, fiafraíonn an chúirt a rinne an tarchur, go bunúsach, an bhfuil
Airteagal 67(1) de Threoir 2014/24 le léiriú sa chaoi go gceadaítear le critéar chun conradh poiblí a dhámhachtain le haghaidh seirbhísí sóisialta gan chóiríocht lena gcuirtear san áireamh
méadú, thar an leibhéal a eascraíonn as cur i bhfeidhm an chomhaontaithe chomhchoitinn earnála is infheidhme, ar an bpárolla
a bheartaíonn an tairgeoir a chur i bhfeidhm ar an bhfoireann a chomhlíonann an conradh, don údarás conarthach an tairiscint is buntáistí go heacnamaíoch a shainaithint, de réir bhrí na forála sin.
36      Sa chéad áit, foráiltear le hAirteagal 67(1) de Threoir 2014/24, arna léamh i gcomhar le haithris 89 di, go mbunóidh údaráis chonarthacha a ndámhachtain conarthaí poiblí go príomha ar chritéar na tairisceana is buntáistí go heacnamaíoch.
37      De réir Airteagal 67(2), déanfar an tairiscint is buntáistí go heacnamaíoch ó thaobh an údaráis chonarthaigh de a mheasúnú ar bhonn an phraghais nó an chostais, agus úsáid á baint as cur chuige éifeachtúlachta costais, agus féadfar an cóimheas idir praghas agus cáilíocht is fearr a áireamh inti, a dhéanfar a mheasúnú ar bhonn critéar, lena n‑áirítear gnéithe cáilíochtúla, comhshaoil agus/nó sóisialta, atá nasctha le hábhar an chonartha phoiblí atá i gceist. Leagtar amach san fhoráil sin,
arna léamh i gcomhar le haithrisí 90 agus 92 de Threoir 2014/24, i míreanna (a) go (c) de, liosta neamh-uileghabhálach de chritéir dhámhachtana a fhéadfar a úsáid, lena n‑áirítear, inter alia, gnéithe sóisialta.
38      Dá bhrí sin, in éagmais liosta uileghabhálach de chritéir dhámhachtana, ceadaítear le hAirteagal 67(2) den Treoir sin don údarás conarthach critéir dhámhachtana a chinneadh, lena n‑áirítear gnéithe sóisialta, ar choinníoll go bhfuil na critéir a bhaineann leis na gnéithe sin nasctha le hábhar an chonartha phoiblí lena mbaineann.
39      I ndáil leis sin, ní mór a mheabhrú gur chinn an Chúirt go n‑údaraítear d’údaráis chonarthacha critéir dhámhachtana a roghnú bunaithe ar chúinsí sóisialta, a d’fhéadfadh a bheith bainteach le húsáideoirí nó tairbhithe na seirbhísí a chumhdaítear leis an gconradh, ach le daoine eile freisin (féach, chuige sin, breithiúnas an 10 Bealtaine 2012,
an Coimisiún v an Ísiltír,
C‑368/10, EU:C:2012:284, mír 85).
40      Dá bhrí sin, is gá a chinneadh an bhféadfadh critéar dámhachtana, lena gcuirtear san áireamh, amhail an critéar atá i gceist, an méadú ar phárolla na foirne a dhéanann conradh poiblí thar an leibhéal a eascraíonn as cur i bhfeidhm an chomhaontaithe chomhchoitinn earnála is infheidhme, teacht faoi raon feidhme ‘gnéithe […] sóisialta, atá nasctha le hábhar an chonartha phoiblí atá i gceist’.
[Aistriúchán neamhoifigiúil]
41      Mar a thug an tAbhcóide Ginearálta faoi deara, go bunúsach, i míreanna 36 agus 37 dá Thuairim, ós rud é go mbaineann an critéar dámhachtana leis an méadú ar an bpárolla
a bheartaíonn an tairgeoir a chur i bhfeidhm maidir le daoine a chomhlíonann an conradh i ndáil le leibhéal an phá a eascraíonn as cur i bhfeidhm an chomhaontaithe chomhchoitinn earnála, ní mór a mheas go mbaineann an critéar sin, i bhfianaise a chineáil, le ceann de na ‘gnéithe […] sóisialta’, de réir bhrí Airteagal 67(2) de Threoir 2014/24, ós rud é nach mór an coincheap sin a thuiscint sa chiall is leithne.
42      Sa dara háit, chun go mbeidh údarás conarthach in ann an tairiscint is buntáistí go heacnamaíoch a shainaithint trí chritéar dámhachtana a bhaineann le ‘gné shóisialta’, ní mór a chur in iúl nach mór do chritéar den sórt sin na coinníollacha eile a leagtar síos in Airteagal 67(2) go (5) den Treoir sin a chomhlíonadh fós, arna léamh i gcomhar le haithrisí 90 agus 92 di, eadhon, go háirithe, a bheith nasctha le hábhar an chonartha agus gan saoirse rogha neamhtheoranta a thabhairt don údarás conarthach.
43      I ndáil leis sin, ba cheart a thabhairt faoi deara nach bhfuil amhras ar an gcúirt a rinne an tarchur ach amháin, ar an gcéad dul síos, maidir le nasc a bheith ann idir ábhar an chonartha agus an critéar atá i gceist, atá róghinearálta chun an conradh atá i gceist a dhámhachtain agus, ar an dara dul síos, maidir leis an sárú a d’fhéadfadh a bheith ann ar phrionsabal na córa comhionainne idir tairgeoirí mar thoradh ar an gcritéar sin.
44      Sa chomhthéacs sin, ar an gcéad dul síos, maidir leis an gcoinníoll a bhaineann leis an nasc idir an critéar atá i gceist agus ábhar an chonartha, is léir ó Airteagal 67(3) de Threoir 2014/24, arna léamh i gcomhar le haithris 97 di, go meastar na critéir dhámhachtana a bheith nasctha le hábhar an chonartha phoiblí i gcás ina mbaineann siad leis na seirbhísí atá le soláthar faoin gconradh ar aon bhealach agus ag aon chéim dá saolré, lena n‑áirítear na tosca a bhaineann leis an bpróiseas sonrach chun na seirbhísí sin a sholáthar agus fiú i gcás nach cuid dá n‑ábhar ábhartha iad na tosca sin.
45      Dá bhrí sin, ní chuirtear cosc le foclaíocht leathan na forála sin, i gcás ar leith, ar údarás conarthach breithniú a dhéanamh, trí bhíthin critéar chun conradh a dhámhachtain le haghaidh seirbhísí sóisialta gan chóiríocht, ar an méadú ar an bpárolla
a bheartaíonn an tairgeoir a chur i bhfeidhm ar an bhfoireann a chomhlíonann an conradh i ndáil le leibhéal an phá a eascraíonn as cur i bhfeidhm an chomhaontaithe chomhchoitinn earnála.
46      Is léir ó mhír 44 den bhreithiúnas seo nach mór measúnú a dhéanamh, dá bhrí sin, ar an nasc idir an critéar atá i gceist agus ábhar an chonartha atá i gceist agus saintréithe sonracha na seirbhíse is ábhar don chonradh á gcur san áireamh. Sa chás seo, cé gur faoin gcúirt a rinne an tarchur atá sé a mheas an ann do nasc den sórt sin, ba cheart a thabhairt faoi deara go bhfuil an conradh sin bunaithe, ar thaobh amháin, ar an déine ard saothair a éilíonn sé agus, ar an taobh eile, ar an deacracht a bhíonn ag an údarás conarthach seirbhís leanúnach ar ard-chaighdeán a thairiscint do na daoine a bhaineann tairbhe as an seirbhís sin, eadhon daoine faoi mhíbhuntáiste agus daoine i staid leochaileach.
47      Mar a thug an tAbhcóide Ginearálta faoi deara i míreanna 46 go 48 dá Thuairim, ní mór a mheas, ar thaobh amháin, go gcinntear an luach saothair a fhaigheann an tairgeoir as soláthar na seirbhíse a sholáthraíonn sé den chuid is mó le costas tuarastail na foirne a dhéanann an tseirbhís, agus mar thoradh air sin go bhfuil an critéar atá i gceist nasctha le hábhar an chonartha. Ar an taobh eile, i gconradh den sórt sin, níl sé míréasúnta a mheas go bhféadfadh critéar dámhachtana lena gcuirtear san áireamh luach saothair níos fabhraí na foirne a chomhlíonann an conradh ná an luach saothair dá bhforáiltear sa chomhaontú comhchoiteann earnála is infheidhme rannchuidiú leis an gcuspóir sin trí cháilíocht, inrochtaineacht agus leanúnachas na seirbhíse a fheabhsú do na daoine a bhaineann tairbhe as an seirbhís sin, eadhon daoine faoi mhíbhuntáiste agus daoine i staid leochaileach, ós rud é go mbeadh sé d’éifeacht ag luach saothair níos fabhraí na foirne a chomhlíonann an conradh a choinneáil agus earcú foirne níos cáilithe a cheadú.
48      Thairis sin, tacaítear leis an léiriú sin le hAirteagal 76(2) de Threoir 2014/24 lena bhforáiltear, maidir leis na seirbhísí sóisialta a liostaítear in Iarscríbhinn XIV a ghabhann leis an Treoir sin, go bhféadfaidh údaráis chonarthacha a chur san áireamh an gá atá le cáilíocht, leanúnachas, inrochtaineacht agus infhaighteacht seirbhísí a áirithiú chomh maith le riachtanais shonracha catagóirí éagsúla úsáideoirí, lena n‑áirítear grúpaí faoi mhíbhuntáiste agus grúpaí leochaileacha.
49      Dá bhrí sin, tríd an méadú ar an bpárolla
a bheartaíonn an tairgeoir a chur i bhfeidhm maidir leis an bhfoireann a chomhlíonann an conradh a chur san áireamh, thar an leibhéal a eascraíonn as cur i bhfeidhm an chomhaontaithe chomhchoitinn earnála is infheidhme, is dócha go gcuirfidh an t‑údarás conarthach cáilíocht, leanúnachas agus infhaighteacht níos fearr seirbhísí sóisialta gan chóiríocht chun cinn, arb é ábhar an chonartha atá i gceist é.
50      Ar an dara dul síos, maidir le hamhras na cúirte a rinne an tarchur maidir leis an sárú a d’fhéadfadh a bheith ann ar phrionsabal na córa comhionainne idir tairgeoirí mar thoradh ar an gcritéar atá i gceist, sa mhéid is go gcuirfeadh sí tairgeoirí faoi mhíbhuntáiste a mbeadh níos lú cumas acu pá níos airde a íoc ná an pá dá bhforáiltear sa chomhaontú comhchoiteann earnála is infheidhme, amhail gnóthais bheaga agus mheánmhéide, a d’fhéadfadh, mar sin féin, tairiscintí iomaíocha a chur isteach mar gheall ar a gcostais phá níos ísle, ba cheart an méid seo a leanas a chur san áireamh.
51      I gcomhréir le hAirteagal 67(4) de Threoir 2014/24, arna léamh i bhfianaise aithris 90 den Treoir sin, níl sé d’éifeacht ag na critéir dhámhachtana saoirse neamhtheoranta rogha a thabhairt don údarás conarthach. Ní mór dóibh a áirithiú go gcomhlíonfar prionsabail na trédhearcachta, an neamh-idirdhealaithe agus na córa comhionainne agus conarthaí á ndámhachtain, chun gur féidir comparáid oibiachtúil a dhéanamh idir luach coibhneasta na dtairiscintí.
52      I gcomhréir leis an gcéad fhomhír d’Airteagal 18(1) de Threoir 2014/24, caithfidh na húdaráis chonarthacha go cothrom agus gan idirdhealú le hoibreoirí eacnamaíocha. Is é is cuspóir do phrionsabail na córa comhionainne agus an neamh-idirdhealaithe forbairt iomaíochta sláintiúla agus éifeachtaí a chur chun cinn idir tairgeoirí atá rannpháirteach i nós imeachta soláthair phoiblí. I gcomhréir leis na prionsabail sin, ní mór do thairgeoirí a bheith ar comhchéim le chéile nuair a ullmhaíonn siad a dtairiscintí agus nuair a dhéanann an t‑údarás conarthach meastóireacht orthu
(féach, chuige sin, breithiúnas an 13 Meitheamh 2024,
BibMedia,
C‑737/22, EU:C:2024:495, mír 30). Ceanglaítear leis na prionsabail sin nach gcaithfear ar bhealach éagsúil le cásanna inchomparáide agus nach gcaithfear le cásanna éagsúla ar an mbealach céanna ach amháin má tá údar oibiachtúil leis an gcóir sin (breithiúnas an 6 Deireadh Fómhair 2021,
Conacee,
C‑598/19, EU:C:2021:810, mír 36).
53      Foráiltear leis an dara fomhír d’Airteagal 18(1) den Treoir sin freisin nach bhféadfaidh an t‑údarás conarthach critéir dámhachtana a ghlacadh lena dtugtar buntáiste nó míbhuntáiste míchuí d’oibreoirí eacnamaíocha áirithe mar gheall ar a saintréithe sonracha nó lena gcruthaítear bacainní saorga d’oibreoirí áirithe.
54      Sa chás seo, áfach, ní mór a thabhairt faoi deara nach bhfuil aon fhaisnéis os comhair na Cúirte lena gcuirtear ar a cumas a chinneadh an bhféadfadh an critéar atá i gceist éifeacht idirdhealaitheach den sórt sin a chruthú i leith oibreoirí áirithe, amhail gnóthais bheaga agus mheánmhéide.
55      Mar sin féin, cé gur faoin gcúirt a rinne an tarchur atá sé an scrúdú sin a dhéanamh, ní mór a mheabhrú nach mór an scrúdú a dhéanamh i bhfianaise na ndoiciméad atá ar fáil don údarás conarthach agus a riachtanais á gcinneadh aige, agus i bhfianaise aon chomhairliúcháin le húsáideoirí nó faighteoirí na seirbhíse agus leis an bhfoireann a dhéanann an tseirbhís a d’fhéadfadh a bheith déanta aici roimh ré, chomh maith le haon chomhairliúcháin roimh an gconradh a d’fhéadfadh a bheith déanta aige nó aon doiciméad eile a thacódh le héifeacht eisiatach a bheith ann mar thoradh ar chritéar dámhachtana den sórt sin.
56      I bhfianaise an mhéid sin roimhe seo, is é an freagra ar an gcéad cheist a tharchuirtear ná nach mór Airteagal 67(1) de Threoir 2014/24 a léiriú sa chaoi go gceadaítear le critéar chun conradh poiblí a dhámhachtain le haghaidh seirbhísí sóisialta gan chóiríocht lena gcuirtear san áireamh méadú, thar an leibhéal a eascraíonn as cur i bhfeidhm an chomhaontaithe chomhchoitinn earnála is infheidhme, ar an bpárolla
a bheartaíonn an tairgeoir a chur i bhfeidhm ar an bhfoireann a chomhlíonann an conradh, don údarás conarthach an tairiscint is buntáistí go heacnamaíoch a shainaithint, de réir bhrí na forála sin.
An dara ceist
57      Lena dara ceist, fiafraíonn an chúirt a rinne an tarchur, go bunúsach, an bhfuil Treoir 96/71 agus Airteagal 56 CFAE le léiriú sa chaoi go gcuirtear cosc ar chritéar chun conradh poiblí a dhámhachtain le haghaidh seirbhísí sóisialta gan chóiríocht lena gcuirtear san áireamh
méadú, thar an leibhéal a eascraíonn as cur i bhfeidhm an chomhaontaithe chomhchoitinn earnála is infheidhme, ar an bpárolla
a bheartaíonn an tairgeoir a chur i bhfeidhm ar an bhfoireann a chomhlíonann an conradh sin.
58      Áitíonn Rialtas na Spáinne agus an Coimisiún Eorpach go bhfuil an cheist sin do-ghlactha, ag brath ar easpa aon eilimint trasteorann atá mar chuid den díospóid sna príomhimeachtaí, ós rud é go bhfuil an eilimint sin riachtanach chun Airteagal 56 CFAE agus Treoir 96/71 araon a léiriú. Ar an gcéad dul síos, ní raibh aon tairgeoir atá bunaithe i gcríoch Bhallstáit seachas an Ballstát lena mbaineann an t‑údarás conarthach rannpháirteach sa nós imeachta chun an conradh atá i gceist a dhámhachtain; ar an dara dul síos, ní soláthar trasnáisiúnta seirbhísí lena mbaineann postú oibrithe í an tseirbhís is ábhar don chonradh sin; agus, ar an tríú dul síos, ní saintréith de chineál an chonartha ná dá luach íseal é eilimint trasteorann a bheith ann.
59      I ndáil leis sin, ba cheart a thabhairt faoi deara, mar is léir ó mhíreanna 14 agus 15 den bhreithiúnas seo, gur conradh é an conradh atá i gceist le haghaidh seirbhísí sóisialta gan chóiríocht, nach sáraíonn a luach, arb ionann é agus EUR 166 250, an tairseach a leagtar síos in Airteagal 4(d) de Threoir 2014/24. Mar is léir ó aithris 114 den Treoir sin, tá gné thrasnáisiúnta theoranta ag seirbhísí den chineál sin ós rud é go gcuirtear ar fáil iad i gcomhthéacs sonrach atá an‑éagsúil ó Bhallstát go Ballstát, mar gheall ar thraidisiúin chultúrtha atá chomh difriúil sin nach mbíonn spéis ag soláthraithe ó Bhallstáit eile iontu go ginearálta, mura bhfuil tásca sonracha dá mhalairt ann, mar shampla i gcás ina bhfuil baint ag an Aontas Eorpach le tionscadail trasteorann a mhaoiniú.
60      Ní mór a mheabhrú, i ndáil leis sin, nach féidir leas trasteorann áirithe a thuiscint go hipitéiseach as tosca áirithe a d’fhéadfadh, arna meas ar bhealach teibí, a bheith ina bhfianaise chuige sin, ach nach mór dóibh teacht chun cinn go dearfach ó mheasúnú sonrach ar imthosca an mhargaidh atá i gceist. Go sonrach, ní féidir leis an gcúirt a rinne an tarchur fianaise a chur faoi bhráid na Cúirte a fhágann nach féidir a chur as an áireamh gurb ann do leas trasteorann áirithe, ach ní mór di, os a choinne sin, faisnéis a sholáthar lena bhféadfaí a chruthú gurb ann dó (breithiúnas an 6 Deireadh Fómhair 2016,
Tecnoedi Costruzioni,
C‑318/15, EU:C:2016:747, mír 22).
61      Mar sin féin, ní chuireann an chúirt a rinne an tarchur aon fhaisnéis shonrach ar fáil san ordú tarchuir lena mbunaítear eilimint trasteorann.
62      Ina theannta sin, is faoin gcúirt a rinne an tarchur atá sé a chur in iúl don Chúirt, i gcomhréir le ceanglais Airteagal 94 de Rialacha Nós Imeachta na Cúirte, an chaoi, in ainneoin gur díospóid intíre amháin í, a bhfuil nasc idir an díospóid atá ar feitheamh os a comhair agus forálacha dhlí an Aontais maidir leis na saoirsí bunúsacha a fhágann go bhfuil an iarraidh ar réamhrialú ar léiriú na bhforálacha riachtanach chun go dtabharfaidh sí breithiúnas sa díospóid sin (breithiúnais an 15 Samhain 2016,
Ullens de Schooten,
C‑268/15, EU:C:2016:874, mír 55, agus an 14 Iúil 2022,
ASADE,
C‑436/20, EU:C:2022:559, mír 47).
63      Ní mór a lua nach míníonn an chúirt a rinne an tarchur cén fáth gur gá Airteagal 56 CFAE a léiriú, in ainneoin gur díospóid intíre amháin í an díospóid atá ar feitheamh os a comhair. Go sonrach, ní mhaíonn an chúirt sin go sainráite go bhfuil sí i gceann de na cásanna dá dtagraítear i míreanna 50 go 53 de bhreithiúnas an 15 Samhain 2016,
Ullens de Schooten (C‑268/15, EU:C:2016:874).
64      Dá bhrí sin, tá an dara ceist do-ghlactha.
An tríú ceist
65      Lena tríú ceist, fiafraíonn an chúirt a rinne an tarchur, go bunúsach, an bhfuil
Airteagal 28 den Chairt le léiriú sa chaoi go gcuirtear cosc ar chritéar chun conradh poiblí a dhámhachtain le haghaidh seirbhísí sóisialta gan chóiríocht,
ar thaobh amháin,
lena gcuirtear san áireamh
méadú, thar an leibhéal a eascraíonn as cur i bhfeidhm an chomhaontaithe chomhchoitinn earnála is infheidhme, ar an bpárolla a bheartaíonn an tairgeoir a chur i bhfeidhm maidir leis an bhfoireann a chomhlíonann an conradh agus, ar an taobh eile, lena gceanglaítear ar an tairgeoir sin, tar éis cómhargála le hionadaithe na foirne sin, na gnéithe den luach saothair lena mbaineann an méadú tuarastail sin a shonrú agus iarracht a dhéanamh comhaontú comhchoiteann a thabhairt i gcrích a bhfuil feidhm aige maidir leis an bhfoireann sin.
66      Mar réamhphointe, ní mór a mheabhrú, i gcomhréir le hAirteagal 51(1) den Chairt, nach bhfuil baint ag na forálacha den Chairt leis na Ballstáit ach amháin sa chás go bhfuil dlí an Aontais á chur chun feidhme acu. Glactar tríd an gcoincheap ‘cur chun feidhme dhlí an Aontais’, de réir bhrí Airteagal 51(1) den Chairt, le ceangal a bheith ann idir gníomh dhlí an Aontais agus an beart náisiúnta i gceist a théann níos faide ná raon na n‑ábhar dá dtagraítear nó an tionchar indíreach arna imirt le ceann de na hábhair sin ar an gceann eile (féach, chuige sin, breithiúnais an 28 Samhain 2024,
PT (Comhaontú idir an t‑ionchúisitheoir agus an ciontóir),
C‑432/22, EU:C:2024:987).
67      I ndáil leis sin, ba cheart a thabhairt faoi deara gur léir ón ordú tarchuir gurb é LCSP, atá infheidhme maidir leis an díospóid sna príomhimeachtaí, an gníomh reachtach lena dtrasuitear Treoir 2014/24 sa dlí náisiúnta. Ina theannta sin, mar is léir ó mhíreanna 30 go 34 den bhreithiúnas seo, cé go bhfuil luach an chonartha atá i gceist faoi bhun na tairsí a leagtar síos in Airteagal 4(d) de Threoir 2014/24, is léir ó Airteagal 145 de LCSP, arna léamh i gcomhar leis an seachtú foráil is daichead bhreise den Dlí sin, agus mar a dheimhnigh Rialtas na Spáinne ag an éisteacht, go gcomhlíonann an reachtaíocht náisiúnta, go díreach agus go neamhchoinníollach,
na réitigh a ghlactar leis an Treoir sin do chásanna nach gcumhdaítear léi, agus mar thoradh air sin, mar a thug an tAbhcóide Ginearálta faoi deara i mír 23 dá Thuairim, tá Airteagal 28 den Chairt infheidhme.
68      Ba cheart a mheabhrú, faoin bhforáil sin, go bhfuil an ceart ag oibrithe agus fostóirí, nó ag a n‑eagraíochtaí faoi seach, inter alia, i gcomhréir le dlí an Aontais agus le dlíthe agus cleachtais náisiúnta, comhaontuithe comhchoiteanna a chaibidliú agus a thabhairt i gcrích ar na leibhéil iomchuí.
69      Ag féachaint do acquis an Aontais sa réimse sin agus go háirithe don chéad mhír d’Airteagal 152 CFAE, lena bhforáiltear go ‘[nd]éanann an tAontas ról na gcomhpháirtithe sóisialta ar leibhéal an Aontais a aithint agus a chur chun cinn, agus éagsúlacht na gcóras náisiúnta á gcur san áireamh aige’, agus go ‘[n‑é]ascóidh sé an t‑agallamh
idir na comhpháirtithe sóisialta, agus a neamhspleáchas á urramú aige’, ba cheart a thabhairt faoi deara go nglactar leis in Airteagal 28 den Chairt go bhfuil na comhpháirtithe sin neamhspleách. Tugtar le tuiscint leis an neamhspleáchas sin, le linn chéim chaibidlíochta an chomhaontaithe ag na comhpháirtithe sin, atá faoi fhreagracht eisiach na gcomhpháirtithe sin, go bhféadfaidh siad dul i mbun agallaimh agus gníomhú faoi shaoirse, gan orduithe ná treoracha a fháil ó aon duine, agus go háirithe ó na Ballstáit ná ó institiúidí an Aontais (féach, chuige sin, breithiúnas an 15 Nollaig 2022,
TimePartner Personalmanagement,
C‑311/21, EU:C:2022:983, mír 72 agus an cásdlí dá dtagraítear).
70      Leanann sé ón méid sin go bhfuil rogha mór ag na Ballstáit ní hamháin agus cuspóir cinnte á shaothrú acu maidir le beartas sóisialta agus fostaíochta, ach agus na bearta á sainiú lena bhféadfaí an cuspóir sin a bhaint amach chomh maith (breithiúnas an 15 Nollaig 2022,
TimePartner Personalmanagement,
C‑311/21, EU:C:2022:983, mír 73 agus an cásdlí dá dtagraítear).
71      Sna cásanna ina dtagann an ceart chun comhargála faoi dhlí an Aontais,
ba cheart,
laistigh de raon feidhme an dlí sin,
é a fheidhmiú i gcomhréir leis. Cé go mbíonn lánrogha leathan ag na comhpháirtithe sóisialta dá bhrí sin maidir le caibidliú agus le cur i gcrích comhaontuithe comhchoiteanna, tá an lánrogha sin teoranta ag an oibleagáid comhlíonadh dhlí an Aontais a chinntiú (breithiúnas an 15 Nollaig 2022,
TimePartner Personalmanagement,
C‑311/21, EU:C:2022:983, míreanna 74 agus 75 agus an cásdlí dá dtagraítear).
72      Sa chás seo, is léir ón ordú tarchuir nach gceanglaítear leis an gcritéar atá i gceist ach, ar thaobh amháin, ar an tairgeoir na gnéithe den luach saothair a bhfuil feidhm ag an méadú tuarastail maidir leo a shonrú, laistigh d’uastréimhse míosa amháin ó thabhairt i gcrích an chonartha, agus tar éis caibidlíocht a dhéanamh leis na hionadaithe foirne, agus, ar an taobh eile, ar an tairgeoir a n‑éireoidh leis iarracht a dhéanamh comhaontú a thabhairt i gcrích lena rialaítear dálaí oibre na foirne a shanntar don chonradh.
73      Is cosúil nach mbaineann ceachtar den dá ghné den chritéar sin an bonn de neamhspleáchas na gcomhpháirtithe sóisialta faoi seach agus comhaontú comhchoiteann á chaibidliú.
74      Mar a thug an tAbhcóide Ginearálta faoi deara i mír 70 dá Thuairim, seachas an bonn a bhaint de cheart chun cómhargála an fhostóra a n‑éireoidh leis, ar thaobh amháin, agus d’ionadaithe na foirne atá freagrach as an gconradh a chomhlíonadh, ar an taobh eile, féachtar leis an gcritéar atá i gceist le hagallamh a éascú idir na comhpháirtithe sóisialta agus, dá bhrí sin, feidhmiú an chirt sin a chur chun cinn trí oibleagáid a fhorchur ar an tairgeoir a n‑éireoidh leis a dhícheall a dhéanamh comhaontú comhchoiteann a thabhairt i gcrích le hionadaithe na foirne a shanntar chun an conradh a chomhlíonadh gan cur isteach ar cheart na foirne sin a bheith rannpháirteach maidir le gnéithe an mhéadaithe tuarastail agus na ndálaí oibre a chinneadh. Ní féidir leis an
gceanglas a eascraíonn as an gcritéar dámhachtana go gceanglófar ar an tairgeoir a n‑éireoidh leis gnéithe an mhéadaithe tuarastail a chaibidliú le hionadaithe na foirne a shanntar do chomhlíonadh conartha phoiblí, de bhun gealltanas a leagtar amach ina thairiscint, iallach a chur a priori ar na hionadaithe sin glacadh leis na tograí go léir a leagtar amach i dtairiscint an tairgeora laistigh den tréimhse a fhorordaítear leis an gcritéar dámhachtana, ar faoin gcúirt a rinne an tarchur atá sé, áfach, a fhíorú.
75      Ar deireadh, maidir le ceist na cúirte a rinne an tarchur maidir leis an bhfíoras go bhféadfadh tabhairt i gcrích comhaontaithe chomhchoitinn den sórt sin a bheith ina chúis le difríocht luacha saothair a shuí idir an fhoireann atá freagrach as an gconradh atá i gceist a chomhlíonadh agus an fhoireann a shannfaí do chomhlíonadh conartha inchomparáide eile, a mhéid a bhainfeadh an fhoireann sin tairbhe as luach saothair níos fabhraí, ní mór a mheas nach bhfuil aon fhianaise san ordú tarchuir maidir le héifeachtaí iarbhír an chritéir atá i gceist ar luach saothair na foirne laistigh den ghnóthas dá ndámhfaí an conradh sin. Dá bhrí sin, níl an Chúirt in ann aghaidh a thabhairt ar an ngné sin de cheisteanna na cúirte a rinne an tarchur ar bhealach atá soiléir go leor.
76      I bhfianaise an mhéid sin roimhe seo, ní mór Airteagal 28 den Chairt a léiriú sa chaoi nach gcuirtear cosc ar chritéar chun conradh poiblí a dhámhachtain le haghaidh seirbhísí sóisialta gan chóiríocht, ar thaobh amháin, lena gcuirtear san áireamh
méadú, thar an leibhéal a eascraíonn as cur i bhfeidhm an chomhaontaithe chomhchoitinn earnála is infheidhme, ar an bpárolla
a bheartaíonn an tairgeoir a chur i bhfeidhm maidir leis an bhfoireann a chomhlíonann an conradh agus, ar an taobh eile, lena gceanglaítear ar an tairgeoir sin, tar éis cómhargála le hionadaithe na foirne sin, na gnéithe den luach saothair lena mbaineann an méadú tuarastail sin a shonrú agus iarracht a dhéanamh comhaontú comhchoiteann a thabhairt i gcrích a bhfuil feidhm aige maidir leis an bhfoireann sin.
Costais
77      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte náisiúnta, baineann ceist na gcostas leis an gcúirt sin. Níl na costais a tabhaíodh trí bharúlacha a cuireadh faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Dara Dlísheomra) mar seo a leanas:
1.      Maidir le hAirteagal 67(1) de Threoir 2014/24/AE ó Pharlaimint na hEorpa agus ón gComhairle an 26 Feabhra 2014 maidir le soláthar poiblí agus lena n‑aisghairtear Treoir 2004/18/CE,
ní mór léiriú a dhéanamh mar seo a leanas:
ceadaítear le critéar chun conradh poiblí a dhámhachtain le haghaidh seirbhísí sóisialta gan chóiríocht lena gcuirtear san áireamh méadú, thar an leibhéal a eascraíonn as cur i bhfeidhm an chomhaontaithe chomhchoitinn earnála is infheidhme, ar an bpárolla a bheartaíonn an tairgeoir a chur i bhfeidhm ar an bhfoireann a chomhlíonann an conradh, don údarás conarthach an tairiscint is buntáistí go heacnamaíoch a shainaithint, de réir bhrí na forála sin.
2.      Maidir le hAirteagal 28 den
Chairt um Chearta an Aontais Eorpaigh,
ní mór léiriú a dhéanamh mar seo a leanas:
ní chuirtear cosc ar chritéar chun conradh poiblí a dhámhachtain le haghaidh seirbhísí sóisialta gan chóiríocht, ar thaobh amháin, lena gcuirtear san áireamh méadú, thar an leibhéal a eascraíonn as cur i bhfeidhm an chomhaontaithe chomhchoitinn earnála is infheidhme, ar an bpárolla a bheartaíonn an tairgeoir a chur i bhfeidhm maidir leis an bhfoireann a chomhlíonann an conradh agus, ar an taobh eile, lena gceanglaítear ar an tairgeoir sin, tar éis cómhargála le hionadaithe na foirne sin, na gnéithe den luach saothair lena mbaineann an méadú tuarastail sin a shonrú agus iarracht a dhéanamh comhaontú comhchoiteann a thabhairt i gcrích a bhfuil feidhm aige maidir leis an bhfoireann sin.
Sínithe
*      Teanga an cháis: an Spáinnis.